2019 гъэм Къэбэрдей-Балъкъэрымрэ Къэрэшей-Шэрджэсымрэ мыхьэнэшхуэ зиIэ лъэбакъуэхэр ячынущ зэкъуэш республикэхэм я зэныбжьэгъугъэмрэ зэдэлэжьэныгъэмрэ адэкIи ягъэбыдэн папщIэ
Къэрэшей-Шэрджэсым и Iэтащхьэр Къэбэрдей-Балъкъэрым щыщыIам КIуэкIуэ Казбекрэ Темрезов Рашидрэ Iэ щIадзащ 2019 гъэр Къэбэрдей-Балъкъэрым и гъэу Къэрэшей-Шэрджэ- сым зэрыщыIэнумрэ Къэрэшей-Шэрджэсым и гъэу Къэбэрдей-Балъкъэрым зэрыщаубзыхунумрэ теухуа унафэхэм.
КIуэкIуэмрэ Темрезовымрэ къыхагъэщащ зэкъуэш республикитIым я зэхуаку зэгъунэгъугъэр щыгъэбыдэным, экономикэм, гуманитар, щэнхабзэ IэнатIэхэм зэрыщызэдэлажьэм адэкIи зрагъэубгъуным и телъхьэу зэрыщытыр.
ЩIыналъэхэм я унафэщIхэр дыгъуасэ щызэIущIам Iуэхугъуэ куэдым тепсэлъыхьащ, лъэныкъуитIми я сэбэпынагъ хэлъу.
Iэ зытрадза документхэм я мыхьэнэм теухуа упщIэм жэуап щритым, КIуэкIуэ Казбек жиIащ Къэбэрдей-Балъкъэрымрэ Къэрэшей-Шэрджэсымрэ зэман кIыхь-кIэ зэрызэдэлэжьэнумкIэ зэгурыIуэны-гъэ псом япэу зэзыщIылIахэм зэгуэрым зэращыщар. АрщхьэкIэ, къыхигъэщащ КъБР-м и Iэтащхьэм и къалэнхэр пIалъэкIэ зыгъэзащIэм, абы лъандэрэ къэралым зэхъуэкIыныгъэ инхэр къыщыхъуащ, IэмалыщIэхэр къыкъуэкIащ: «Дэ дызэгурыIуащ IэнатIэ псомкIи ди республикэхэр зэрызэдэлэжьэну щIыкIэм псэщIэ хэтлъхьэжыну, нобэрей щытыкIэм техуэу. Дэ куэдкIэ дызэщхьщ: лъэпкъыбзэхэмкIэ, хабзэхэмкIэ, къекIуэкIыкIамкIэ. Ди къалэну къыдолъытэ лъэпкъ зэщхьыныгъэр къэзыгъэлъагъуэ а Iуэхугъуэхэр хъумэнымрэ зегъэужьынымрэ ехьэлIа псори зэкъуэгъэувэныр. Си фIэщ мэхъу: ахэр сэбэп хъунущ ди лъэпкъхэр нэхъри зэпэгъунэгъу щIынымрэ зэныбжьэгъугъэр гъэбыдэнымкIэ, нобэ хуэдэ зэман мытыншым абы ди дежкIэ мыхьэнэшхуэ иIэщ».
АдэкIэ нэхъ зытелэжьыхьынухэм щытепсэлъыхьым, Темрезов Рашид жиIащ: «Къэбэрдей-Балъкъэрымрэ Къэрэшей-Шэрджэсымрэ я щIалэгъуалэ зэгухьэныгъэхэм я зэпыщIэныгъэхэм мыхьэнэ щхьэхуэ иIэщ. ЩIалэгъуалэм нобэ хуэтщI гулъытэм елъытащ ди республикэхэм я къэкIуэнур. ДызыхуэкIуэ илъэсым дэ нэхъри дызэкъуигъэувэнущ, зэдэлэжьэныгъэмкIэ IэмалыщIэхэр къызэIуихынущ, Урысейм и зы Iыхьэу щыт ди республикэхэм я хабзэр, щэнхабзэр, зэхэтыкIэр хъумэнымкIэ мурадхэр щIигъэбыдэнущ».
Iэ щытрадзэм кърихьэлIащ КъШР-м и Парламентым и Тхьэмадэ Иванов Александр, КъБР-м и Парламентым и УнафэщI Егоровэ Татьянэ, КъШР-м и Правительствэм и Iэтащхьэ Уэз Аслъэн, КъБР-м и Правительствэм и УнафэщI Мусуков Алий.
КъБР-м и Iэтащхьэм и къалэнхэр пIалъэкIэ зыгъэзащIэмрэ
Правительствэмрэ я пресс-IуэхущIапIэ.
